เปิดแล้วงาน “Southern offline Market @ตลาดประชารัฐต้องชม หลาดสยาม” จังหวัดสงขลา พัฒนาเศรษฐกิจการค้าชายแดนภาคใต้อย่างต่อเนื่อง
เปิดแล้วงาน “Southern offline Market @ตลาดประชารัฐต้องชม หลาดสยาม” จังหวัดสงขลา พัฒนาเศรษฐกิจการค้าชายแดนภาคใต้อย่างต่อเนื่องนายสาโรจน์ สุวัตถิกุล ผู้ตรวจราชการกระทรวงพาณิชย์ กล่าวว่า กระทรวงพาณิชย์ ได้จัดโครงการ “พัฒนาเศรษฐกิจการค้าชายแดนภาคใต้” เพื่อพัฒนาเศรษฐกิจการค้าจังหวัดชายแดนภาคใต้ โดยมุ่งเน้นเพิ่มศักยภาพด้านการแข่งขันเชิงการค้าของคนในพื้นที่ให้มีความเข้มแข็ง พึ่งพาตนเอง และก้าวทันต่อสถานการณ์ทางการค้าที่เปลี่ยนแปลงได้อย่างมีประสิทธิภาพ เป็นการเสริมสร้างความแข็งแกร่งของเศรษฐกิจในพื้นที่ให้เกิดการสร้างงาน สร้างอาชีพ สร้างรายได้ให้ประชาชนมีความเป็นอยู่ที่ดีขึ้น รองรับนโยบายเมืองต้นแบบ “สามเหลี่ยม มั่นคง มั่งคั่ง ยั่งยืน” โดยขยายช่องทางการตลาดผ่านประตูดิจิทัล เนื่องจากยุคปัจจุบันอินเตอร์เน็ตได้เปิดประตูมากมายหลากหลายของโอกาสสำหรับธุรกิจ การใช้เครือข่ายสังคมออนไลน์ จึงเป็นช่องทางการจำหน่ายที่มีประสิทธิภาพ และสามารถเข้าถึงผู้บริโภคได้ทุกกลุ่มเป้าหมาย ซึ่งในวันนี้ได้มีการรวบรวมสินค้าที่มีศักยภาพจาก 5 จังหวัดชายแดนภาคใต้ ประกอบด้วย จังหวัดสงขลา , จังหวัดสตูล , จังหวัดปัตตานี , จังหวัดยะลา และจังหวัดนราธิวาส เพื่อให้ประชาชนในพื้นที่ได้ร่วมกันสนับสนุน และเลือกซื้อสุดยอดผลิตภัณฑ์จากผู้ประกอบการโดยตรง ซึ่งได้รับการคัดสรรและรับรองว่าเป็นสินค้าคุณภาพที่มีเอกลักษณ์มาจัดแสดงในงาน จำนวน 50 ร้านค้า โดยกำหนดจัดงานในระหว่างวันที่ 28-30 มิถุนายน 2562 ที่ตลาดประชารัฐต้องชม หลาดสยาม” อำเภอหาดใหญ่ จังหวัดสงขลา            ด้าน นายราชิต สุดพุ่ม รองผู้ว่าราชการจังหวัดสงขลา กล่าวว่า จังหวัดสงขลา มีสินค้าที่เป็นผลิตภัณฑ์เด่นมากมาย อาทิ อาหารทะเลแปรรูป , ผลิตภัณฑ์จากยางพารา , สินค้าเกษตร , รังนก , กระเป๋าจากใยตาล , ผ้าทอเกาะยอ , ไข่ครอบ , เครื่องประดับ และเป็นจังหวัดที่ติดชายแดนประเทศมาเลเซีย ซึ่งผู้ประกอบการในพื้นที่จังหวัดสงขลาได้มีการติดต่อค้าขายกับประเทศเพื่อนบ้านมาอย่างยาวนาน จังหวัดสงขลา จึงมีนโยบายในการพัฒนาเศรษฐกิจการค้าชายแดน เช่น เขตเศรษฐกิจพิเศษสะเดา-ปาดังเบซาร์ , การขยายเวลาทำการด่านศุลกากรสะเดา-บูกิตกายูฮิตำเป็น 24 ชั่วโมง , อำเภอจะนะ จังหวัดสงขลา เป็นเมืองต้นแบบอุตสาหกรรมก้าวหน้าแห่งอนาคต , การผลักดันจังหวัดสงขลาก้าวสู่การเป็นไมซ์ซิตี้ , โครงการนิคมอุตสาหกรรมยางพารารับเบอร์ซิตี้ เป็นต้น และผลักดันให้ผู้ประกอบการที่ต้องการส่งออกผลิตภัณฑ์ไปยังต่างประเทศได้พัฒนาด้านการผลิต การตลาด มุ่งเน้นการพัฒนาและเพิ่มศักยภาพด้านการค้าของคนในพื้นที่ให้มีความเข้มแข็ง พึ่งพาตนเองได้ เสริมสร้างความแข็งแกร่งของเศรษฐกิจ เกิดการสร้างงาน สร้างรายได้ สร้างอาชีพ นอกจากนี้จังหวัดสงขลา ยังเป็นเมืองที่มีเสน่ห์มีความสงบเรียบง่าย และมีสถานที่ท่องเที่ยวมากมาย ทั้งทางประวัติศาสตร์ และธรรมชาติที่สวยงาม โดยเฉพาะบรรยากาศของความเป็นเมืองติดทะเล ขณะที่ในส่วนของเมืองหาดใหญ่ จะเป็นเมืองที่มีความคึกคัก เพราะเป็นย่านการค้า มีที่พัก ร้านอาหาร ไว้คอยบริการ และสร้างความประทับใจแก่ผู้มาเยือน             สำหรับกิจกรรมภายในงาน ประกอบด้วย การแสดงทางวัฒนธรรม , การจัดโปรโมชั่นสินค้า , การแสดงมายากล , การออกบูธจำหน่ายสินค้า อาทิ เสื้อผ้า , เครื่องประดับ , เครื่องหนัง , เครื่องจักสาน , กระเป๋า , อาหาร , เครื่องดื่ม , ผลิตภัณฑ์จากสมุนไพร , เครื่องสำอาง , กาแฟ , ข้าวเกรียบปลา , ข้าวพอง , เสื้อผ้ามุสลิม , หนังตะลุง , รังนก , ไอศครีมรวงผึ้ง , น้ำพริก , ปลาส้ม ฯลฯ#Southern offline Market @ตลาดประชารัฐต้องชม หลาดสยาม #เศรษฐกิจการค้าชายแดนภาคใต้ #สำนักข่าวกรมประชาสัมพันธ์ #NNT #ILOVETHAILAND